
Megesik, hogy valaki tudomást szerez arról, hogy van az iskolájában egy titkos, segítségnyújtó társaság, aminek a működését és tagjait teljes anonimitás övezi. Ilyenkor elképzelhető, hogy ha már rábukkant, igénybe veszi a szolgáltatást, és megoldást kér egy problémájára. De az is lehet, hogy nincs rá szüksége, így figyelmen kívül hagyja, és nem foglalkozik a létezésével. Viszont előfordulhat olyan is, hogy valakit egy harmadik cél vezérel. Méghozzá, hogy lerántsa a titkos profilról a leplet, és nyilvánosságra hozza, hogy ki áll mögötte. A három lehetőségből mi az utóbbit fogtuk ki Vince személyében, aki valahogy belebotlott az X tevékenységébe, és akit szó szerint csak néhány lépés választott el a mestertervének sikerességétől. A mi néhány lépésünk. 


x 1 x

A téli szünet első perceiben, mialatt a legtöbb deákos önfeledten, hátra sem nézve hagyta el a két épületből álló belvárosi kolosszust, Benedekkel a folyosón álltunk egymással szemben a homlokunkat összeérintve, még kissé az elterelő csókunk hatása alatt. Mirkó elhajtott mellettünk a rollerével, Barbi pedig telefonálást színlelve került ki minket a folyosón, mindenki más már az ellenkező irányba igyekezett. Úgy tűnt, csak mi négyen nem sietünk elhagyni a Deákot. Na és persze a résnyire nyitott fiúvécé ajtajában leskelődő Vince, aki, mint kiderült, egy kilencedikes lány bőrébe bújva kért segítséget az X csapattól, hogy aztán csapdába csalja a titokzatos Insta-profilt, és leleplezze a mögötte lévő személyt a DeákONline januári számában. Legalábbis ez volt a terve. Vince az ajtó mögött állt, és a folyosó másik oldalán elhelyezkedő 108-as termet leste, arra várva, hogy az előzetesen megbeszéltek szerint bemenjen eldugni a levelet az a valaki, akivel az X profilon keresztül üzengetett, és aki ezzel együtt akaratán és tudtán kívül fel is fedte volna a kilétét a végzős főszerkesztő előtt, ami egyet jelentett volna a titkos profil végével. Vagyis a mi titkos segítőprofilunk végével. Merthogy kis híján beleszaladtunk Vince csapdájába. Ha nem látom meg a büntetésem helyszínén, az iskolaújság termében a táblára rajzolt smiley-t, és azzal együtt Vince firkáit arról, ahogy megtervezte az X profil leleplezését, biztos, hogy lebukunk, egész egyszerűen azért, mert nem számítottunk rá, hogy a teljesen ártalmatlannak tűnő, és a naiv kilencedikest remekül megjátszó Joy-profil nem valós, és csak azért hozták létre, hogy leleplezzék vele az X tevékenységét. 

Csupán pillanatok választották el Benedeket attól, hogy gyanútlanul besétáljon a 108-as terembe elrejteni a segítő levelet, miközben lélekszakadva rohantam utána, hogy figyelmeztessem a csapdára. Velem egy időben Barbi és Mirkó is megindult a Deák más-más pontjáról, miután megkapták a hírt tőlem Vince tervéről, így mindhárman Benedek után eredtünk. Én értem oda először, és végül némi improvizálással megállítottam, mindössze néhány lépésre a számunkra végzetesnek számító teremajtótól. Így sikerült időben a tudtára adni, hogy mi történik, de ezzel csak azt akadályoztuk meg, hogy nem ment be gyanútlanul a terembe, amivel teljesen nyilvánvalóvá tette volna, hogy ő van az X profil mögött. De ez még így is csak félsikernek számított, ugyanis amiatt, hogy Vince az ajtórésen keresztül látta, hogy Benedek egyedüliként halad a folyosón visszafelé, a termek irányába, továbbra is kétessé tette a helyzetet, és kizárásos alapon Benedekre terelte a gyanút. Azzal, hogy utána futottam, és elterelésből, mintha csak elköszönnék tőle a szünetre, megcsókoltam, szereztünk egy kis plusz időt a gondolkodásra, és arra, hogyan oldjuk meg a helyzetet, miközben kiegészültünk Barbival és Mirkóval. Így aztán a kifelé lézengő diákok között immáron négyen haladtunk tökéletesen ellentétes irányba, egyenesen a 108-as felé. Ennyit a titkos csapatunk szabályzatának 4. pontjáról: „Ha egyikünk bukik, egyedül bukik.” Ott voltunk mind, Vince pedig ebből biztosan tudta, hogy az egyikünket keresi. Arról persze nem volt fogalma, hogy igazából mind a négyünket. Nekünk pedig nagyon kevés időnk maradt arra, hogy ezt a lépéselőnyt kihasználva megússzuk a lebukást. Akár az egyikünkét, akár mindannyiunkét. 

A nyakamban lógó fejhallgatómban véget ért a The Line, és megkezdődött a következő szám. Kissé elhúztam a homlokomat Benedekétől, hogy fél kézzel le tudjam kapni a fejemről az osztálykarácsonyon kapott Mikulás-sapkát, ami alatt a futástól és minden mástól is kimelegedtem kissé. Egy gyors mozdulattal megborzoltam a lelapult hajam, majd, miután minden agysejtemet erőszakkal köteleztem arra, hogy koncentráljon az iménti elterelő csók(sorozat) intenzív hatása helyett a következő lépésre, gyorsan lejátszottam a fejemben annak a lehetséges kimenetelét, amit sietve megbeszéltünk. Abban biztosak voltunk, hogy ha már Vince látta, hogy Benedek megindul a folyosón, akkor el is kell mennie arra, függetlenül attól, hogy időközben volt velem egy kis megállója. Az érkezésem előtt határozottan a 108-as felé tartott, úgyhogy továbbra is arra kellett mennie, mert a visszafordulás túl feltűnő lenne, főleg azután, hogy beszélt velem. Vince híresen nem az egybites deákosok közé tartozik, amit személyes tapasztalatból tudtam, mert a közelében töltött büntetéseim alkalmával papírrendezgetés közben nemegyszer hallottam beszélni, hangosan gondolkodni, vagy másokat instruálni, így volt szerencsém bepillantást nyerni a kiemelkedő észjárásába. Ami miatt biztos voltam abban, hogy amennyiben Benedek nem megy tovább a tervezett irányba, hanem visszajön velem, Vince egy pillanat alatt rájön, hogy én figyelmeztettem, méghozzá azért, mert esetleg láttam a táblán a smiley jelet a DeákONline termében. Ezt a verziót számításba sem vettük, rögtön elvetettük, így az egyértelmű volt, hogy Benedek továbbmegy, csak a totális lebukást jelentő 108-as terem helyett a folyosó végén lévő 110-esbe, mintha eredetileg is oda készült volna. Ennél jobbat hirtelen nem tudtunk kitalálni, de azért messze nem volt tökéletes megoldás, mert sok sebből vérzett.

– Indulok – mondta, még mindig annyira közel hozzám, hogy a beszéde közben szinte a számhoz ért a szája.

– Rendben – súgtam. – És szerinted ez így elég lesz? Hogy továbbmész a 110-esbe? Hihető? 

– Nem tudom – ingatta a fejét tanácstalanul. – De nincs jobb ötletem.

– Nekem sincs – ismertem be kelletlenül. 

– Időt nyerünk vele. Az is több, mint a semmi – szólt halkan, és idegesen beletúrt a hajába.

– Igaz – helyeseltem gondterhelten. – De Vince nem hülye. Tudni fogja, hogy azok közül kellett volna valakinek bemennie a 108-asba, akik rossz irányba mentek a folyosón. És azok csak mi vagyunk négyen – vezettem le a dolgot Vince szemszögéből, és kinéztem Benedek válla mellett Mirkó felé, aki körbe-körbe rollerezte a folyosón a kijárat felé tartó deákosokat, azt kiabálva nekik, hogy „Boldog karácsonyt kíván a DDK!” Barbi pedig éppen elhaladva mellettünk terelésként telefonálást színlelt, és hangosan beszélt a füléhez tartott készüléken. Mivel Vince utolsó információja az volt, hogy folyamatban van a levél elhelyezése a teremben, egyértelmű lehetett számára, hogy a négy másik irányba tartók között kell lennie annak, akit keres. A francba. 

– Kell, hogy legyen valami megoldás – suttogtam kétségbeesetten Benedeknek. – Ha most mind a négyen elmegyünk, és nincs bent a levél a teremben, akkor Vince tudni fogja, hogy az egyikünket keresi, a legnagyobb eséllyel téged, és a nyomodban lesz, amíg be nem bizonyítja – hadartam, majd elgondolkodva összehúztam a szemöldököm, Benedek pedig ezzel egy időben megemelte a sajátját, és ahogy összenéztünk, pontosan tudtam, hogy ugyanarra gondol, mint én.

– Ha nincs bent a levél – szólt halkan.

– Ha nincs bent a levél – ismételtem meg én is újra. – De ha bent van, akkor... Akkor talán meg is úszhatjuk – állapítottam meg izgatottan, hogy csak akkor tudja Vince ránk bizonyítani, hogy valamelyikünk áll az X profil mögött, ha biztos benne, hogy meghiúsult a levél elhelyezése. De ha valamilyen csoda folytán mégis ott lenne a levél anélkül, hogy bármelyikünket látná bemenni a terembe...

– Ha ott van a levél, ahol lennie kell, az mind a négyünknek alibi – kapcsolódott rá a gondolatmenetre Benedek, a farzsebéhez nyúlt, és óvatosan kiemelte a szóban forgó, Barbi által írt, gondosan összehajtogatott papírt, amivel a Joy-profilnak segítettünk volna, amíg úgy volt, hogy valódi a problémája. Vagy ő maga.

– Igen. Hiszen Vince látja, hogy nem ment be egyikünk sem, vagyis nem mi raktuk oda – néztem Benedek szemébe, aki a tenyerébe zárta a lapot, jelezve a mozdulattal, hogy megvan a megoldás. 

– Be kell juttatnunk – jelentette ki.

– Oké – feleltem határozottan, majd átgondolva a dolgot hozzátettem. – És hogy oldjuk meg észrevétlenül? Figyeli a termet – lestem el Benedek mellett a fiúvécé irányába, aminek továbbra is résnyire nyitva volt az ajtaja.

– Igen, tudom. Viszont van egy óriási előnyünk vele szemben – szólt és a tekintetével Mirkó felé lesett, aki éppen körülöttünk tett egy kört a rollerrel, és Barbihoz hasonlóan tanácstalanul meresztgette a szemét, arra várva, hogy adjunk valami instrukciót a továbbiakra. 

– Mi többen vagyunk – találtam ki azonnal, hogy Benedek elterelést tervez, amire egy gyors mosollyal helyeselt, én pedig figyelmesen néztem a szemébe, arra várva, hogy beavasson. 

– El kéne takarnotok a vécéajtó előtti részt annyira, hogy egy kis ideig ne lásson ki rajta. Addig én beviszem a 108-asba a levelet – mondta. 

– Mennyi idő kell?

– Maximum... – számolgatott magában – tíz másodperc. Annál több feltűnő lenne.

– Rendben – bólogattam, Benedek pedig már éppen nyitotta a száját, hogy jelezzen Mirkónak, amikor felém kapta a fejét, mert időközben megfogtam az ökölbe zárt kezét. 

– Várj! Szerintem ne te menj a terembe. Te vagy a leggyanúsabb, téged jobb, ha végig lát – suttogtam. – Megyek én – ajánlottam fel. 

– Te is gyanús vagy, a büntetésen kéne lenned – emlékeztetett.

– Ahogy Vincének is – vágtam rá, majd, hogy meggyőzőbb legyek, hozzátettem: – Aki így simán hiheti azt, hogy csak ellógtam a DeákOnline terméből, miután láttam, hogy kiment... Hiszen ő nem tudja, hogy tudom, hogy a vécé mögött van – vezettem le. – Végül is ez nagyobb eséllyel tűnhet úgy, hogy egyszerűen csak a barátom után jöttem, mint hogy éppen meg akarom akadályozni egy titkos deákos segítőprofil lefülelését – magyaráztam, majd látva Benedek szája szélén egy apró mosolyfélét, zavartan hozzátettem. – Mármint kívülről ez teljesen így nézhet ki, veled és velem – tettem hozzá megköszörülve a torkom, és álltam Benedek fürkésző tekintetét, miközben folytattam: – Szóval nekem megvan az alibim, én csak a büntetésemről lógok, viszont, ha téged szem elől téveszt egy pillanatra is, neked fogja tulajdonítani a levél elhelyezését. Végig láthatónak kell lenned – magyaráztam, és Benedek zárt öklén tartva a kezem vártam, hogy döntsön. 

Pár másodpercre elgondolkodott, aztán belátva, hogy igazam van, megadón kinyitotta az öklét, hogy kivehessem a tenyeréből a papírt. 

– Rendben – mondta. – Tiéd a terem, mi intézzük Vincét.

– Oké, csináljuk – vettem át az összehajtott levelet, és egy óvatos mozdulattal elrejtettem a hátsó zsebembe. Közben Benedek a fülembe súgta a részletes tervét, ami kívülről csak egy újabb meghitt pillanatnak tűnt. Ezalatt az illatát beszívva igyekeztem a szavaira koncentrálni. Kézen fogva sétáltunk a folyosón visszafelé a 108-as terem, és persze az azzal szemben lévő mosdó irányába, ami előtt úgy haladtunk el, hogy oda sem néztünk a nyitott ajtórésre, és a hazafelé induló deákosokat kerülgetve megálltunk a folyosó legvégében lévő 110-es előtt, ahol Benedek a szabad kezével (a másikkal még mindig az enyémet fogta) odanyúlt a kilincshez, és az ajtót kinyitva belesett a lekapcsolt lámpájú, elhagyatott terembe. 

– Na? – kérdeztem nem túl feltűnően, de azért jó hangosan, amikor visszacsukta, és felém fordult. 

– Már nincsenek itt – mondta szemforgatva, mintha csak csalódott lett volna attól, hogy nem talált senkit a teremben. 

– Aha, gondoltam – játszottam rá arra, hogy ott kellett volna lennie valakiknek, holott szerintem egyikünknek sem volt fogalma arról, hogy egyáltalán melyik osztály van a 110-es teremben. – Felhívod, hogy merre vannak? – érdeklődtem, miközben visszafelé kezdtünk sétálni.

– Aha, mindjárt, csak előbb... – állt meg Benedek hirtelen a folyosó egy adott pontján, és a fejével az ajtó felé intett, ami előtt megálltunk. A fiúvécé volt az. 

– Oké, itt várlak – jelentettem ki hangosan. Benedek helyeselt, és elengedve a kezem az ajtó felé fordult, miközben ujjával tett egy jellegzetes, körkörös mozdulatot, így tudatva Barbival és Mirkóval, hogy folytassák, amit csinálnak. Azt tátogtam feléjük, hogy fedezzenek, ahogy csak tudnak, és már hátráltam is egy lépést, kissé eltávolodva a mosdóajtót belökni készülő Benedektől. Barbi és Mirkó a jelzésünkre komolyan vették a feladatukat, és azonnal rákapcsoltak a terelésre, Barbi felém lépkedve nagyot nevetett a telefonjába, és elém sétálva váratlanul megállt, mintha csak éppen valami döbbeneteset hallott volna a nem létező hívása közben, amihez még dobbantott is egyet a lábával.

– Ezt nem mondod komolyan!!! – sikította elképedve. – Na NEEEE – nevetett fel annyira hitelesen, hogy nehéz volt elhinni, hogy nem is beszél senkivel, miközben pont úgy állt, hogy engem lényegében teljesen eltakarjon. – Várj, itt a bátyám, őt kerestem, mert nálam maradt a telója – tett helyzetjelentést, mintha csak akkor vette volna észre Benedeket, aki félig visszafordulva elvette Barbitól a telefonját, a másik kezét továbbra is az ajtón tartva, amin így még mindig csak készült benyitni. De a bent levő Vince nem tudhatta, erre mikor kerül sor. Ekkor ismét hátráltam egy lépést a 108-as felé, mire megérkezett a dupla takarásom, mert Mirkó gurult elém a rollerével, és egy csomag műhavat felbontva elkezdte felfelé szórni a folyosón, az éppen arrafelé sétálók legnagyobb bosszúságára.

– Boldog karácsonyt Gotham népének! – kiáltotta Mirkó a mindenfelé szálló műhó közepette.

– Menj már a francba – reagáltak azok, akiknek a kabátját sikerült leszórnia, és felháborodottan megálltak, hogy leporolják magukról. A kialakult káoszt kihasználva Benedek a másik tenyerét is ráhelyezte a mosdó ajtajára, és egy pillanatra hátratekintett felém, majd az összecsődült tömegen át a szemembe nézett, mintha csak lemaradt volna valami fontos.

– Roni! Máshova tedd a levelet – tátogta. 

– Tudom – válaszoltam némán, mert nekem is eszembe jutott, hogy Vince valószínűleg az érkezésekor megnézte a teremben, hogy ott van-e már a levél a padban, és csak azután húzta meg magát a vécében, hogy megbizonyosodott róla, nem késett le az elrejtéséről. A válaszomra Benedek megeresztett egy elnézést kérő mosolyt, amiért egyáltalán feltételezte, hogy nem gondoltam erre. Rávigyorogtam, de csak egy másodpercre, aztán újra visszaváltottam a feszült koncentrálásra, mert Benedek a következő pillanatban visszafordult, és a két tenyerével belökte a vécéajtót, ami nem nyílt ki befelé teljesen, mert valami akadályba ütközött. Pontosabban az ajtó mögött álló Vincébe. Akiről egyébként azt feltételeztem volna, hogy miután egyértelműen látja, hogy valaki készül belépni az ajtón, esetleg kicsit távolabb lép mögüle, de mindegy. Benedek, akinek arcán őszinte meglepettség ült ki, hozzám hasonlóan szintén azt gondolta, hogy Vince már nincs ott a nyitáskor, ezért nem is kellett megjátszania, hogy megdöbbentette, hogy eltalálta, és miközben beoldalazott az ajtórésen, kíváncsian nézte meg, ki van mögötte, azt tettetve, hogy meglepődött Vince jelenlétén. 

– Bocs, megütöttelek? – kérdezte, a körülmények miatt kissé értetlen arckifejezéssel. 

Ez volt az a pillanat, amikor lépnem kellett. Benedek tíz másodpercet kért magára, de én azért hozzátettem még ötöt, elvégre ő versenyszerűen kézilabdázik, én pedig maximum a Netflix maratonomat tudom felmutatni, ha esetleg az sportteljesítménynek számít. Úgyhogy tizenöt másodpercre maximalizáltam azt, amíg Benedek egy látszat kézmosással távol tudja tartani Vincét attól, hogy az ajtórésen át leselkedjen. Annál több ideig feltűnő lenne, úgyhogy igyekeznem kellett. Mirkó a rollerén állva még szórta a műhavat annak ellenére, hogy többen kiabáltak vele, hogy hagyja abba, Barbi pedig hangosan telefonált, szándékosan egy helyben toporogva, ami egészen véletlenül pont a 108-ast takarta. Így egy pillanat alatt besurrantam, és az üres osztályba lépve behajtottam magam mögött az ajtót. A folyosó kaotikus zaja után meglepően éles volt a lekapcsolt lámpák miatt félhomályos terem csendje, ahol a takarítást követően minden szék fejjel lefelé volt felhelyezve az asztalokra, ami ilyenkor már így is marad a januári sulikezdésig. A nyakamban lógó fejhallgatómból hirtelen újra meghallottam a zenét, ami ezúttal éppen az Overcompensate volt. A szám a Welcome Back to Trench rész után tartott, ami időbeli tájékozódásnak is tökéletes volt, mert ebből jól tudtam, hogy mikor kell végeznem, úgyhogy a zene ritmusával megegyező léptekkel ugrottam oda ahhoz a padhoz, aminek az aljába el kellett volna rejteni a levelet. Tudva, hogy az egész X, a titkos csapatunk, és minden ezzel kapcsolatos ügy és tevékenység jövője azon múlik, hogy sikerül-e időben visszaérnem, egy pillanatig sem hezitáltam, hanem gyorsan lekaptam a széket az asztalról, és egy felfordító mozdulattal a négy lábára tettem. Sietősen elővettem a kis összehajtott levelet a hátsó zsebemből, majd egyetlen határozott rántással levettem róla az egyik díszítésként szolgáló matricát, és azzal felrögzítettem a szék ülőrészére, amit ezek után egy szempillantás alatt visszaraktam az asztal tetejére, úgy, ahogy volt, fejjel lefelé elhelyezve. A második Welcome Back to Trench felhangzását jelzésnek vettem, és már ugrottam is az ajtóhoz, hogy minél előbb távozzak. A korábban milliószor meghallgatott dalnak minden másodpercét ismerve pontosan tudtam, hogy nincs több időm, úgyhogy már nyitottam is, hogy kilépjek a folyosóra, ahol ezek után nagyjából öt másodpercem maradt átrohanni a szemközti mosdóhoz. Amihez szerencsére volt segítségem, mert az ajtónyitás láttán Barbi váratlanul megállított valakit, hogy kérdezzen tőle valamit, aki így tudtán kívül eltakarta a kisurranásomat, miközben Mirkó észrevétlenül utat adott maga előtt. Átsiettem az őt felháborodottan körülvevők között, és egyenesen a vécéajtóhoz léptem, ahol megálltam oldalt a fal mellett, a lehető legbiztosabb távolságra a 108-astól. Abban a pillanatban, hogy megérkeztem, nyílt is az ajtó, amin Benedek lépett ki, és a vizes kezét rázva nézett vissza Vincére.

– Biztos nincs gond? Nem ütött nagyot az ajtó? – kérdezte meg újra.

– Nem – hangzott Vince hangja, mire Benedek megvonta a vállát, és kijött a folyosóra, és megállt az ajtó előtt egy lépéssel, hagyva, hogy az visszacsukódjon mögötte. Nem meglepő módon ismét nem teljesen záródott be, hanem egy leskelődésre alkalmas rést hagyva. Benedek a vizes kezét a farmerébe paskolva összehúzott szemöldökkel nézett maga elé, arra a pontra, ahol mondtam, hogy megvárom. És ahol nem voltam ott. 

Félig mögötte állva láttam oldalról, ahogy a felismeréstől, miszerint nem értem vissza, aggódó arckifejezéssel kapott a homlokához, és idegesen pillantott a szemközti 108-as csukott ajtaja felé. A fejében a másodperc töredéke alatt létrejött a terv, és már lépett volna vissza, azzal a szándékkal, hogy továbbra is távol tartsa Vincét a mosdóajtótól, amíg ki nem jutok a teremből, amikor is a fal mellett állva megköszörültem a torkom. A hang hallatán Benedek egy gyors mozdulattal hátrafordult felém, észrevette, hogy ott állok, és nem leplezve a megkönnyebbülését, a fejét megrázva halkan elnevette magát, felém nyúlt, átkarolta a nyakam, és magához húzva belepuszilt a hajamba. Nem tudtam eldönteni, hogy ez még a színjátékunk része-e, vagy tényleg így reagált arra, hogy sikerült, és visszaértem, de automatikusan elmosolyodtam, és viszonoztam az ölelését, miközben a fülébe súgtam:

– A szék ülőrészére ragasztottam, amit visszatettem a padra. 

– Ügyes – suttogta elismerőn, amire csak köszönetteljesen lesütöttem a szemem, aztán elengedtem és a szemébe néztem. 

– Mehetünk? – kérdeztem elég hangosan ahhoz, hogy a mosdóba is behallatszódjon.

– Mehetünk – felelte Benedek, és közben ellenőrizte a többieket. Mirkó a rollerén állva csitítgatta a műhóval leszórtakat, akik még mindig vele veszekedtek, amiért nem kértek a „karácsonyi DDK hangulatból”, Barbi pedig továbbra is megszakítás nélkül beszélt a telefonján, elég hangosan ahhoz, hogy zavaró legyen. És nem mellesleg emlékezetes is. Nem véletlenül. Ha Vince esetleg rákérdezne, Mirkót és Barbit is garantáltan végig ott látták a folyosón, Benedeken maga Vince tartotta rajta akaratán kívül a szemét, hiszen bent volt a vécében, én meg ugyebár a mosdó melletti falnál vártam rá. Ezt is többen látták, főleg, mert Benedekkel a kiérkezését követő, magához húzva átkarolásos-puszis jelenetünkre többen odafigyeltek, ami Deák-viszonylatban garancia arra, hogy ez rögzül, és hogy én végig ott voltam. Úgyhogy mind a négyen tökéletesen úgy festettünk, mint akik a 108-as közelében sem jártak az elmúlt időszakban. Főként az elmúlt fél percben. Benedekkel a mosdóajtótól ellépve megindultunk, de csak egy lépést tettünk meg, amikor megtorpant, és megrázta a fejét. 

– Várj, bent maradt az órám – jutott eszébe. – Levettem a kézmosáskor – tette hozzá magyarázatképpen, és hogy szemléltesse, felemelte a karját, amin kissé felhúzta a pulcsija ujját is. Rögtön tudtam, hogy nem véletlenül hagyta ott az óráját a mosdó szélén. Így biztosította be magát, hogy legyen oka visszamenni, és tovább feltartani Vincét, ha esetleg nem sikerült volna időben kiérnem a 108-asból. 

A fiúvécéhez visszalépve Benedek szólt, hogy várjak egy pillanatra, majd bement. A visszacsukódó ajtót hirtelen egy másik tenyér megakadályozta a bezáródásban, és egy srác újra belökte, ráadásul jó nagy lendülettel, ahogy bement, a válla felett hátraordítva a haverjainak, hogy várják meg. A mozdulatának ereje teljesen kitárta az ajtót, ami így bepillantást engedett a mosdó teljes előterébe. Mivel Benedekre várva pont ott álltam előtte, akaratlanul is megláttam Vincét, aki az előző lefejeléséből tanulva ezúttal a közeledő hangokra már ellépett az útból, és úgy csinált, mintha a telefonján nézne valamit, hogy ne legyen feltűnő, hogy csak úgy odabent van. Benedek szó nélkül kikerülte, és a csaphoz ment az órájáért, a másik srác pedig a piszoárok irányába igyekezett. Vince ekkor felnézett a telefonjából, és meglátott a nyitott ajtóban. Mivel találkozott a tekintetünk, nem tudta elkerülni, hogy a szemembe nézzen, én meg, kihasználva a lépéselőnyömet, behúztam a nyakam. 

– Ó, basszus – tettettem, hogy lebuktam. Már ami a büntetésem ellógását illeti. – Basszus, basszus, basszus! Már megyek is rendszerezni... – játszottam el, hogy tényleg csak a büntetéstől akartam magam megkímélni, ha már felügyelet nélkül maradtam, erre pechemre véletlenül beleszaladtam abba, aki ezt ellenőrizné.

– Azt jól tennéd – dünnyögte Vince, miközben Benedek visszaért az ajtóhoz, és átölelte a derekamat, jelezve, hogy indulhatunk, készen van. – Veronika, jövök vissza én is – szólt utánam Vince fenyegetőn, mielőtt még eszembe jutna ismét másfelé járkálni a Deákon belül.

– Egyáltalán nem muszáj. Már csak ötven perc maradt belőle – feleltem kapásból, érzékeltetve, hogy nekem az lenne a legjobb, ha nem lenne jelen az utolsó, nem mellesleg teljesen igazságtalanul kiszabott, már amúgy is a téli szünetbe lógó büntetésemen.

A megjegyzésemre Vince megajándékozott egy „csak szeretnéd” arckifejezéssel.

– A büntetés onnan indul újra, amikortól visszaérsz a terembe. Ezt én magam fogom ellenőrizni! – figyelmeztetett.  

– Ó, de jó – erőltettem egy vigyort az arcomra, és még vágtam egy látványos grimaszt is, mielőtt visszafordultam Benedekhez.

Elindultunk a folyosón, és a tekintetünkkel megkerestük a többieket, akik fürkészőn néztek felénk. Jeleztük, hogy megvagyunk, és a hüvelykujjam is felmutattam hozzá óvatosan. Barbi boldogan sütötte le a szemét, és megkönnyebbülten hajtotta oda a homlokát a tablóképek alatti falrészhez, a telefonját még mindig a füléhez tartva, Mirkó pedig örömében még jobban kezdte rázni rollerezés közben a kezében fogott, zacskónyi műhavat.

– Boldog karácsonyt mindenkinek – hajtott el mellettünk önfeledten, és elszórt köztünk is egy maréknyit, ami lassan hullott le ránk a folyosón séta közben.

– Okos húzás volt bent hagyni az órát – jegyeztem meg halkan, a folyosón kavargó műhófelhőbe belesétálva. 

– Csak gondoltam, jól jön arra az esetre, ha nem érnél ki időben – mondta Benedek. – Amit egy ideig úgy is hittem – fújta ki hosszasan a levegőt még mindig kissé megrettent arckifejezéssel. 

– Tudom. Láttam – szóltam, jelezve, hogy anélkül, hogy tudta volna, én félig mögötte állva végignéztem az őszinte reakcióját. 

– Miután bementem a mosdóba, akkor jutott eszembe, hogy azzal, hogy te viszed be a levelet, nem biztos, hogy neked is elég lesz rá az idő – mondta. – Ezért hagytam bent az órát.

– Tényleg zseni ötlet volt – ismertem el. – De szerencsére nem volt rá szükség.

– Nem – mondta helyeslőn. – Gyors voltál – lesett felém elismerőn.

– Hát... Nem kézilabdás idő – közöltem, majd a nevetését látva vidáman megvontam a vállam. – De azért egy Welcome Back to Trenchtől tizenöt másodperc a mosdóig sem rossz – magyaráztam. 

– Overcompensate? – találta ki azonnal, szintén hatalmas Twenty One Pilots rajongóként.

 – Igen, az ment éppen, úgyhogy meg is volt a stopperem – kocogtattam meg a nyakamban lógó fejhallgatót. – Onnan tudtam, hogy állok idővel – meséltem el. 

– Tudom. Az egyik állandó futózeném – közölte tapasztalatból. – Úgyhogy le a kalappal, Roni, a Welcome Back to Trenchtől tizenöt másodperc vissza a folyosó másik oldaláig elég impozáns – dicsért meg őszintén, aminek hallatán elmosolyodtam. 

– Nem rizikózhattam. Túl nagy volt a tét. 

– Igen. Az eddigi legnagyobb – erősítette meg, és ahogy összenéztünk, szavak nélkül beszéltük meg, hogy micsoda megpróbáltatáson vagyunk túl. 

A múlt idő nagyjából a következő pillanatig tartott.

– Boldog kar... – ismételte Mirkó, újabbat fordulva a rollerével, és már el is haladt mellettünk visszafelé, továbbra is kiabálva.

A folyosó végéből egy tanár, aki éppen lefelé tartott a lépcsőn, észrevette a randalírozást, és hátráló léptekkel visszatért a fordulóba, ahol felháborodottan rázta meg a fejét.

– Mi folyik itt? – kiáltotta a folyosón jelen lévők felé. – Mi ez az óbégatás, és mi...? Te! Azonnal szállj le a rollerről, tilos az épületen belül használni, benne van a házirendben! – lóbálta meg a kezét Mirkó irányába, aki már le is pattant róla. – És mi van itt szétszórva? Mi ez a disznóól? – nézett körbe a műhófoltokon. – Na jó, mindenki kifelé, gyerünk, elhagyni az épületet, elkezdődött a téli szünet, menjetek már haza! – elégelte meg a tanár a deákosokat erre az évre, mire a jelenlévők komótosan kezdtek a lépcső felé sétálni a tipikus szünet előtti kiabálós búcsúzkodást produkálva. – Gyerünk, mindenki! Miért vagytok még itt? – indult be a tanár a folyosón, hogy jobban érzékeltesse, egyáltalán nem viccel. 

Erre már a távolabbi termek környékén tartózkodó diákok is megmozdultak, és elindultak, kisebb tumultust okozva a lépcsőfordulóban. 

– Várj, tartsd, mert valami tanár magyaráz – mondta Barbi a telefonba, majd úgy csinált, mintha várakoztatná a hívót, és a vállához nyomta a készüléket, amíg ellépkedett az intézkedő tanár mellett. Őt követte Mirkó, aki amíg kivárta, hogy a tömeg levonuljon, félreállva próbálta összecsukni a rollerét, végül úgy hagyta, és csak felkapta a kezébe. Mögötte álltunk a sorban mi Benedekkel, utánunk pedig látszólag már nem jött senki. Egészen addig, amíg a tanár el nem sétált a folyosó legvégéig, ahonnan visszafelé ellenőrzésképpen egyesével benyitott az ajtókon. A termekbe és a mosdókba is. 

– Vége a tanításnak, nyomás, kifelé, az épület zár – küldte ki váratlanul Vincét is, miután behajtotta az ajtót, és ott találta a DeákONline főszerkesztőjét a fiúvécében. 

A mosdóból kilépő Vince is utánunk indult, majd beérve minket a lefelé vezető lépcső előtt feltorlódott sor miatt időközben elénk is került, és gondolkodva ácsorgott, a haladásra várva. A sort a tanár zárta, aki megelégelte a szünet előtti tivornyázást, és ellentmondást nem tűrő arckifejezéssel tudatta mindenkivel, hogy innentől csak egy út van, mégpedig a Deákból kifelé vezető, úgyhogy valamennyi diák igyekezzen egy kicsit jobban. Erre a kabátjukba ráérősen belebújó, beszélgető deákosok kicsit sietősebbre vették, aminek következtében megindult lefelé a sor. Sajnos ez a váratlan intézkedés számunkra nem volt annyira jó hír, ugyanis azzal, hogy Vince ott volt közvetlenül mögöttünk, képtelenség volt feltűnés nélkül a tudtára adni, hogy már ott van a teremben a levél, mert mind a négy személy, aki ezt megírhatta volna neki, az egyméteres körzetében tartózkodott. Normál esetben úgy gondoltuk, hogy miután mi végeztünk, ő bent maradt volna a mosdóban, mi pedig majd megüzenjük neki az X-en keresztül, hogy apró módosítással ugyan, de a helyén van a levél. Erre ő átmegy a 108-asba, megtalálja a levelet ott, ahol korábban biztosan nem kereste. Így mi védve lennénk, ő meg gondolkodhatna tovább, miközben nekünk lépéselőnyünk van amiatt, hogy tudunk róla és a tervéről. Igen, ez így tökéletes lett volna, csakhogy váratlanul belerondított a képbe a mindenkit kizavaró tanár, aki miatt Vincének is el kellett hagynia a helyét, így aztán hirtelen ott volt velünk, gyorsabban, mint amire felkészülhettünk volna, ráadásul egymással sem nagyon tudtunk kommunikálni egy-egy gondterhelt összenézésen kívül. Mert azzal, hogy Vince el lett mozdítva a rejtekéről, és lezárták a folyosót, a tudomása szerint pedig nem lett elhelyezve a levél, ismét csak négy emberre gondolhatott. Ennek a megoldása az lett volna, hogy megüzenjük, ott a levél, de lehetetlenség volt feltűnésmentesen értesíteni úgy, hogy ott volt velünk. Az üzenet és a levél elrejtésének felfedése nélkül viszont Vincének, ahogyan azt sejteni lehetett, beindultak a gondolatai. Pont ezt akartuk elkerülni, de nem volt rá lehetőségünk. Ő pedig gyorsan levonta magában a konklúziót, miszerint, ha nem sikerült a terembe juttatni a levelet a megbeszéltek szerint, miközben négyen is arrafelé tartottak, akkor az egyiküknek kellett volna. Így aztán hirtelen egymás után nézett meg minket magának a lépcsőn lefelé indulva. A lefelé baktató, rollerét cipelő tizenegyedikes DDK-s Mirkót, aki néma csendben gyalogolt. A lépcső másik oldalán, tőle kissé leszakadva a híresen jó stílusú végzős Barbit, aki a Somfalvi ikrek egyik fele. Mögötte egy jó nagy kihagyás után engem, a kihágásért büntetésre járó tizenegyedikes Ronit. És mellettem, egész pontosan Vince mögött a végzős, kézilabdás Benedeket, a Somfalvi ikrek másik tagját, és aki többször várt rám a büntetésemkor a folyosón.

Ahogy Vince körbenézett rajtunk, tisztán látszott, hogy megpróbálja kitalálni, melyikünk lehet a Deákban titkosan tevékenykedő segítő profil mögött. Mi amennyire csak tudtunk, teljesen természetesen viselkedtünk a lépcsőn komótosan lefelé haladva, tudva, hogy csak addig kell kihúznunk, amíg leérünk a földszintre, és szétszéledünk. Onnantól kezdve, hogy külön vagyunk, Vince pillanatokon belül kap egy üzenetet az X-től, és újra egyenesbe kerül a tervünk. 

Pech, hogy Vince úgy döntött, ezt nem várja meg.

– Mi újság az X profillal? – érdeklődött minden előzmény nélkül, és a hangja visszhangzott az üressé vált épület lépcsőjén, miközben a reakciónkat lesve fordult körbe, hátha a hirtelen felkérdezéstől elárulja magát a viselkedésével az, akit keres. Mivel tudtuk, hogy tud róla, nem ért minket váratlanul a kérdése, azonban még így is minden lélekjelenlétünkre szükségünk volt, hogy közömbösek maradjunk a csendbe hasító mondat hallatán. 

Mirkó elöl baktatva úgy tett, mintha nem neki szólt volna a kérdés, ezért hátra sem pillantott, csak cipelte tovább a rollerét. Barbi, aki még mindig telefonálást színlelt, egy „micsoda?” grimasszal meredt Vince felé, aztán a szemét forgatva értetlenül elfordította a fejét, és a nem létező telefonhívásába halkan, de azért az elcsendesedett épületben elég jól hallhatóan közölte, hogy már ráfér a szünet, mert ezek a deákos fiúk az agyára mennek, túl furák. A kissé lesajnáló megjegyzést figyelmen kívül hagyva Vince hátralesett ránk, és fürkészőn nézett minket Benedekkel, akivel úgy tettünk, mintha a nyakamban lógó fejhallgatóból szóló zenét hallgatnánk lefelé menet. Amikor Vince hátralesett felénk, úgy csináltunk, mintha nem hallottunk volna semmit, és kérdőn néztünk rá. 

– X profil – ismételte meg, mire Benedekkel mindketten összehúztuk a szemöldökünket, és amíg ő értetlenül megrázta a fejét, én a nyakam előtt összefogva leszorítottam a fülesem, hogy tompítsak a visszhangzó lépteink közepette hallható zenén. 

– Hogy? – kérdeztem újra, Vince pedig az arckifejezésünk láttán egy pillanatig kíváncsian vizslatott minket, aztán legyintve megrázta a fejét, és visszafordult előre, majd a nyakát nyújtogatva lesett Mirkó felé, aki ezek szerint a teljes ignorálásával gyanúsabbá vált számára, mint mi, többiek, tekintve, hogy Mirkó se nem telefonált, se nem hallgatott zenét. Ő csak nem figyelt. Úgyhogy Vince előrenyúlt, és megveregette a vállát. 

– Hm? – fordult féloldalasan vissza lefelé menet Mirkó, miközben a rollerét cipelte. 

– Mi újság az X-szel? – tette fel újra a kérdést Vince.

– Ja, tőlem kérdezted – kérdezett vissza Mirkó megilletődötten.

– Igen – erősítette meg Vince.

– A micsodával mi van? – értetlenkedett Mirkó, eljátszva, hogy nem tudja, miről van szó. Talán kicsit feltűnőbben is adta elő, ami miatt Benedekkel aggódva néztünk össze, és éreztem, hogy Barbi telefont tartó keze is megfeszül. 

– Az X-szel – ismételte meg Vince gyanakvón méregetve Mirkót, aki végül egy hanyag vállvonással reagált.

– Fogalmam sincs, hogy az mi – nézett Vince szemébe. 

A főszerkesztő a száját rágva meredt vissza rá.

– Aha, oké – hagyta annyiban. Vagyis csak úgy tűnt. Mert közben benyúlt a zsebébe. Homlokráncolva néztem magam elé, hogy mire készülhet, a következő pillanatban pedig mindannyian megmerevedtünk egy pillanatra, ugyanis Vince befejezte a matatást, kihúzta a kezét a zsebéből, így ismét láthatóvá vált, hogy mit fog benne. A telefonja volt az. Amin megnyitotta az Instát.

– Ó, baszki – tátogtam elkerekedett szemmel, és fél kézzel a farmerem hátsó zsebébe rejtett telefonomhoz nyúltam, hogy észrevétlenül kikapcsoljam. A Vince felé oldalra pillantó Barbi is halálra vált arccal nyomott rá rögtön a füléhez tartott telefonja oldalán lévő kikapcsoló kombinációra, így ő is ki tudta védeni, hogy értesítést jelezzen, ha üzenete érkezik. 

Miközben lélegzet-visszafojtva Vincét figyeltem, a bal kezemmel a hátsó zsebemből félig kihúzott telefon kikapcsolását próbáltam elintézni, de vakon nehéz volt úgy, hogy eltaláljam a kikapcsolás sávot, és el is húzzam a megfelelő irányba. A mozdulatomra Benedek kérdőn felém nézett, majd enyhén hátradőlve ellesett a vállam felett, hogy lássa, mit csinálok. Észrevette, hogy nem sikerül a kikapcsolás, átkarolta a derekam, majd a kezét óvatosan lecsúsztatta a csípőmön, onnan pedig át a fenekemre, amire egy pillanatra összepréseltem az ajkaim, miközben Benedek egy „bocs” arckifejezéssel lesett felém. Alig láthatóan megráztam a fejem, jelezve, hogy semmi gond, és már rá is csúsztatta a kezét a kezemre, majd átvette tőlem a telefont, ami így nem esett ki a zsebemből. Amikor éreztem, hogy stabilan fogja, elhúztam onnan a kezem, hogy ne zavarjam, Benedek pedig egy újabb hátrahajolással rálesett a kilógó telefonra, hogy lássa, hol kell elhúzni a kijelzőn a kikapcsolást, majd a következő pillanatban éreztem, ahogyan visszaengedi a farmerzsebembe a készüléket. Sikerült. Kikapcsolta. 

– Köszi – lestem rá hálásan, amire csak egy semmiség pillantással reagált, és elvette a kezét. 

Ezzel négyből ketten már megoldottuk, hogy ne bukjunk le az X üzenet fogadásakor, és nem volt kérdés, hogy a Vince mögött gyalogló Benedek is feltűnés nélkül ki tudja kapcsolni a sajátját, azonban pont, mielőtt megtette volna, észrevettem, hogy Mirkó bajban van. 

– Várj. Mirkó... – súgtam Benedeknek, aki erre automatikusan visszavette a kezét a zsebétől, és óvatosan elhajolva az előtte haladó Vince válla mellett ránézett Mirkóra. Úgy tűnt, hogy ő nem tud feltűnés nélkül hozzáférni a sajátjához.

– Basszus! – értettem meg a jelzést, ahogyan a fél kezében a rollerét cipeli, a másikkal pedig egy mozdulattal megpaskolta a hátizsákjának a vállpántját. Aztán még egyszer.

– Nem hiszem el. A táskájában van – tátogta Benedek a fejét fogva, és Barbi is rettegő tekintettel lesett felénk, olyan szorosan tartva a füléhez nyomott telefonját, hogy elfehéredtek az ujjai.  

– Úristen – suttogtam hang nélkül, ahogy a szemem sarkából láttam, hogy közben Vince éppen megnyitja a Joy-profil Instáján lévő üzeneteket, és rányom a beszélgetésfolyamra. A kis kék hajú, vidáman integető kedves profilkép láttán összerándult a gyomrom, és legszívesebben kikaptam volna Vince kezéből a telefont, ami nem biztos, hogy utólag kimagyarázható lenne, így elkaptam róla a tekintetem, és tehetetlenül Benedekre néztem, aki már nyúlt is a zsebéhez a telefonjáért. A mozdulatára azonnal szorosan mellé húzódtam, hogy besegítsek neki. Ő volt az egyetlen, akinek Mirkón kívül még működött a telefonja, de természetesen meg sem fordult a fejében, hogy kikapcsolja, és hagyja, hogy Mirkó egyedül lepleződjön le. Ahogy Barbi és én sem hagytuk volna, csak sajnos mi már mindketten előbb kikapcsoltuk. Ha tudjuk, hogy Mirkó a hátizsákjában tartja a telefonját, biztos, hogy mi sem iktatjuk ki. Új rekord, hogy negyedórán belül kétszer is földbe állt az X szabályzat 4-es pontja, úgyhogy lehet, meg kéne fontolni azt, hogy egyáltalán van-e helye benne. Bár, ahogy a dolgaink álltak, nem tűnt valószínűnek, hogy az X bármelyik pontja aktuális lesz még valaha. Ugyanis Vince már bent volt az üzenetekben. Ha bármit elküld Benedek előtt, egyszerre két telefon jelzi a rezgő értesítést a bejövőről.

Benedek eközben a bal kezébe fogta a készülékét, majd a karját a hátam mögé emelte, mintha csak átölelne, így rejtette el, miközben feloldotta a kijelzőjét, és megnyitotta az Instát. A mozdulatát viszonozva én is átöleltem a derekát, hogy valahogy jelezni tudjak neki, abban az esetben, ha Vince hátranézne, és mialatt mindannyian lefelé haladtunk a lépcsőn, Benedek a vállam mellett ellesve próbálta mielőbb megírni az üzenetet, mielőtt azt Vince tenné meg.  

– Siess – tátogtam szinte némán, mert ráláttam Vince telefonjára, aki már beütött két betűt az üzenetbe, amit elégnek is ítélt meg, és ujját már a küldés gomb felé irányította, aminek láttán Barbi, aki mellette lépkedve odanézett, hirtelen felnevetett, és elkiáltotta magát.

– Nem mondod! – szólt hisztérikusan, ami nem csak váratlanul, de kissé ijesztően is hatott a visszhangzó épületben. – Upsz. Bocsi – húzta be a nyakát, amikor észrevette magát, és elnézést kérőn a bal füléhez tartott telefonjára mutatott, majd halkabban folytatta: – Ez nagyon gáz. Hallod, ilyen nincs! – folytatta a színlelést, bár gyanítom, hogy a valós érzéseit közvetítette a képzeletbeli hívásába. A hirtelen, elterelésnek szánt kiabálása sikeresnek bizonyult, mert ha csak pillanatokra is, de kibillentette Vincét a tevékenységéből, aki emiatt felnézett a telefonjából, és értetlenül meredt Barbira, aztán, mintha csak gyanús lenne neki a körülmény, előbb kissé félredőlve Mirkóra nézett rá, hogy mit csinál, aztán hátrafordult felénk, hogy megnézze Benedeket és engem is. Már akkor tudtam, hogy minket is szemügyre akar venni, amikor Mirkót ellenőrizte, úgyhogy időben rányomtam kettőt az ujjaimmal Benedek derekára, aki a jelzést érzékelve azonnal abbahagyta az üzenetírást, és visszahajolt a hátam mögül, majd a vállamra hajtotta a fejét, én meg nekidöntöttem a fejem az övének, így amikor Vince hátranézett ránk, csak annyit látott, hogy romantikusan sétálunk, egymást átkarolva. 

Vince, tekintve, hogy az ünnepi időszak előtt senki nem kíváncsi sokáig a visszataszítóan boldog szerelmesekre, a jelenetünket látva inkább elkapta rólam és Benedekről a tekintetét, és visszafordult előre, mire mi abban a pillanatban felemeltük a fejünket, és amíg Benedek visszahajolt a vállam mögé, én tovább figyeltem Vincét, aki ismét nem tudta befejezni az üzenet elküldését, mert időközben Mirkó is kapcsolt, hogy most rajta a sor, és Barbi után neki is csinálnia kell valamit. Méghozzá azt, amiben a legjobb. Így aztán megköszörülve a torkát hátrafordult Vincéhez, aki ezt észrevéve összehúzta a szemöldökét, úgy nézett vissza rá, elszakítva a tekintetét a telefonjáról.

– Jaaaa! Most esett le – kezdte Mirkó, és feltűnés nélkül a Vince kezében tartott telefonra lesett, aminek láttán minden lélekjelenlétére szüksége volt, tekintve, hogy a Joy-profilról megkezdett üzenet volt megnyitva rajta, ami másodperceken belül landolni fog az X-en. Mirkó gyorsan elkapta a pillantását a készülékről, és a rátörő pánikot egy köhintéssel leplezve folytatta: – Mondjuk én inkább DC-s vagyok, azon belül is Batman – kezdett szabadkozni úgy, mintha ez bármihez kapcsolódna. – Abból viszont a hardcore fan – tette hozzá egyértelmű arckifejezéssel. – Annyira, hogy sosem fogom megbocsátani a szüleimnek, hogy nem Bruce-nak kereszteltek, akkor sem, ha szerintük a Gyárfás Bruce nem volt választható opció – magyarázott tovább. – Van egy olyan érzésem, hogy meg sem próbálták.

– Mi van? – kérdezte Vince enyhén összezavarodva, ami sűrűn megesik azzal, aki nem ismeri túlságosan Mirkót. És az extrém szintű Batman-őrületét. – Vagy tudod mit? Mindegy – rázta meg a fejét Vince türelmetlenül, jelezve, hogy nem érdekli, és már vissza is nézett a telefonjába, hogy elküldje azt a két beírt karaktert, ami egy kettőspont és egy zárójel volt. Az így kirajzolódott smiley-t gondolom fricskának szánta a lebuktatás pillanatára, amikor is éppen akkor, amikor rányomott volna az elküldésre, az üzenetfolyam meglódult felfelé, és az egészet fellökte egy új beérkező. Benedeknek sikerült elküldeni. A hangjelzésre Barbi odakapta a fejét, majd amikor meglátta, hogy Vince kapta, elfordult a fal felé, és a levegőt kifújva tátogott valamit némán, Mirkó pedig a kiszáradt száját benyálazva magyarázott tovább arról, hogy neki az X-men nem annyira hazai pálya, csak kicsit ismeri, de dumálhatnak róla bármikor, ha Vince nem talál más képregényfant a Deákban. Mirkó vagy azért, hogy ne legyen feltűnő, hogy Vince üzenetének érkezésére elhallgatott, vagy azért, mert az adrenalintól már nem bírta abbahagyni a beszédet, megállás nélkül folytatta a végtelenített monológját, amibe trükkösen belevette az X-ment, mintha úgy értette volna, hogy Vince arról kérdezi, miközben én Benedek karját megérezve a csípőmön odanyúltam, és kivettem a kezéből az addigra már kikapcsolt telefonját, amit egy mozdulattal eldugtam a bordó felsőm alkarjának ujjrészébe.  

Az X-től kapott váratlan üzenet érkezésével sikerült meglepni Vincét, aki ettől megtorpant a lépcsőn, és nem is ment tovább, hanem úgy, állva olvasta el, ami miatt mi Benedekkel kikerültük, és ott hagytuk lefagyva. Pont úgy reagáltunk, mint azok, akiknek fogalmuk sincs arról, hogy mi történik. Azzal a különbséggel, hogy mi tudtuk. De úgy tettünk, mint akik nem.

Ahogy lefelé gyalogoltunk, a forduló után összezártunk Mirkó mögött, aki így sietősen maga elé húzta a hátizsákját, és gyorsan beletúrva kivette a telefonját, amit enyhén remegő kézzel tett át repülő üzemmódra. Ezzel pedig megszűnt a negyedik X profilt rejtő telefon is. Megvoltunk. 

Bár egyikünk sem nézett hátra, azt azért hallottuk, ahogyan Vince ismét megindult, de a lépteinek hangja nem minket követett, hanem egyre inkább távolodott, majd visszaérve az emeletre halk, gyors dobbanások jelezték, ahogy futni kezdett. Még tompán elért hozzánk, ahogyan a tanár rákiabál, hogy megmondta, hogy mindenki menjen most már haza, de biztos voltam benne, hogy Vince megállíthatatlan, és semmi nem akadályozza meg abban, hogy feltépje a 108-as terem ajtaját, hogy megnézze, igaz-e, amit az X profil írt neki, ami így szólt:

„Szia, ahogy megbeszéltük, elhelyeztem a levelet, az osztálytársad januárban meg fogja kapni. Annyi, hogy nem voltam biztos benne, hogy nem veszik ki a szünet alatt a padból, ezért inkább az asztalra rakott szék ülőrészére ragasztottam, ott fogja megtalálni a címzett, ha leveszi a széket. Sok sikert, örülök, hogy segíthettem. Kérlek, erről senkinek ne szólj. Szia.”

Az üzenet, ami egyben azt jelentette, hogy Vince elkésett és amikor elbújt a 108-assal szemközti fiúvécébe, már valaki bejuttatta a levelet a terembe, de mivel nem oda tette, ahol Vince ellenőrizte, nem tudott róla. Pedig így már világossá vált számára, hogy ott volt. És valaki olyan rakta oda, akit nem látott. Vagyis nem négyünk közül valaki. Nekünk semmi közünk nem volt hozzá.

A földszintre leérve némán, csupán egy meggyötört, fáradt és érzelmileg kimerült összenézéssel konstatáltuk, hogy az X fennállása óta soha nem volt még ennyire húzós szituáció, és még soha nem voltunk ennyire kevés híján ahhoz, hogy lebukjunk. Igazából a közelében sem jártunk semmi hasonlónak soha. 

– Úristen – suttogtam magam elé. 

– Igen, szerintem is – értett egyet Barbi elkerekedett szemmel. 

– Adom – emelte meg a kezét Benedek is. 

– Dettó – mondta Mirkó, és pár pillanatig csak úgy álltunk ott, a történtektől kábán, aztán Benedek megrázta a fejét. 

– Oké, a legrosszabb, amit most tehetünk, hogy itt állunk négyen együtt – állapította meg a kiürült Deák földszintjének a lépcsője előtt, amire valamennyien helyeseltünk. 

– Igaz. Nekem úgyis mennem kell vissza a büntetésre – fújtam ki a levegőt fáradtan.

– Én meg... – gondolkodott el Barbi. – Én meg ott hagytam Marcit a termünkben – jutott hirtelen eszébe a barátja, aki mellől elrohant, amikor hívtam a vincés dologgal.

– Nekem mennem kell edzésre – nézte meg az időt Benedek.  

– Én meg eddig elfelejtettem szívrohamot kapni, úgyhogy most behozom – jelentette be Mirkó, és szemléltetésképpen a mellkasára tette a tenyerét, aminek láttán egyetértőn bólintottunk, pont úgy, mint akik ezzel nagyon is tudnak azonosulni. – Nem, amúgy... – sóhajtotta Mirkó a fejét rázva. – Nekem is vissza kell mennem a DDK-karácsonyra. Az utolsó kép, amit láttak, hogy váratlanul félrelököm Bojtor Petit és kirohanok az ajtón. Valamiféle magyarázattal tartozom, tekintve, hogy nem is volt útban – mondta a szemét meresztve, a megjegyzésére pedig mindannyian halkan elnevettük magunkat, aztán a hangra egyszerre kaptuk fel a fejünket a lépcső irányába, attól tartva, hogy jön valaki. Vagy pontosabban Vince.

– Beszéljünk később – tanácsolta Benedek.

– Beszéljünk – feleltük búcsúzásképp.

– Roni, te rendben leszel? – kérdezte, és rögtön tudtam, hogy arra kíváncsi, bírni fogom-e Vincével összezárva a következő egy órát.

– Igen – helyeseltem, és boldoggá tett a tudat, miszerint gondolt erre.

– Üzenj, ha bármi van – kérte.

– Oké – feleltem hálásan. 

– Hol van a műhavas gyerek? Melyik volt az? – hallatszódott le az emeletről, és a hangszín alapján feltételezhető volt, hogy az egyik takarító keresi Mirkót, akinek erre elkerekedett a szeme.

– Rollerrel van – hallatszódott le a férfi tanár válasza odafentről, amire Mirkó lenézett a kezében tartott rollerre. 

– Sötét Lovag el – köszönt el, és még sietősen megbeszéltük, hogy este videóhívásban folytatjuk, majd négyfelé váltunk a Deák üres épületében. 

A vállam felett visszanézve még Benedek után néztem, aki a kapuhoz érve ugyanakkor fordította a fejét arra, amerre én voltam, így egy másodpercre összetalálkozott a tekintetünk, de mielőtt bármelyikünk is nyithatta volna a száját, hogy reagáljon valami olyat, ami a folyosón történtekre vonatkozik, mindketten félrekaptuk a fejünket egy hirtelen csapódó teremajtó hangjára, ami élesen hasított bele a néma csendbe, kellőképpen kizökkentve minket a pillanatból. A visszhangzó ajtócsapódást követően közeledő léptek hangzottak fel, amire Benedekkel ismét visszanéztünk egymásra, ezúttal már elköszönésként, úgyhogy egy halvány mosollyal intettem neki, ő pedig kitárva a kaput kiment az épületből.

A DeákONline terme felé sétálva az üres folyosón visszakapcsoltam a telefonomat, amin először soron kívül kiiktattam az Instán az X profil minden hanggal, rezgéssel vagy akár kijelző világítással járó értesítését, aztán megnyitottam a két üzenetem. Az első anyutól jött, hogy végzett, és jön elém, aztán mehetünk karácsonyi vásározni. A második pedig Nikitől. A minden pletykát első kézből tudó padtársam csupa nagybetűvel üvöltött velem az üzenetben, ami ennyiből állt:

„RONI!!! MOST TE FRANKÓN SOMFALVI BENEDEKKEL SMÁROLTÁL A FOLYOSÓ KÖZEPÉN???”

Hát ez gyors volt. Valaki ezek szerint már terjeszteni kezdte a hírt, ami természetesen elért Nikihez is. Fogalmam sem volt, hogy a folyosón lévők közül ki adhatta tovább ilyen gyorsan, amit látott, és akármennyire kutattam az emlékeimben, az sem rémlett, hogy kik voltak körülöttünk, és volt-e egyáltalán ismerős köztük, egész egyszerűen azért, mert abban a pillanatban teljesen mással voltam elfoglalva.  Az üzenet láttán, függetlenül attól, hogy nem tudtam, milyen elfogadható magyarázatom lesz erre, önkéntelenül is elmosolyodtam, és újra és újra elolvastam a kérdést. 

– Oké – nézett Mirkó felváltva ránk a videóablakából. – Így, hogy eltelt néhány óra, és már tudok normálisan reagálni, szeretném megkérdezni, hogy MI A FRANC??? – meredt maga elé elképedve, értetlenül a plafon felé emelve a tenyerét. Mind a négyen ott voltunk a hívásban, a kijelző osztott négy képkockájának bal felső sarkában Mirkó ült a szobájában, és a gamer széke támlájának dőlve tett idegességében hintázó mozdulatot, miközben a mögötte lévő polcról különböző kiállított Batman-álarcok díszelegtek. A mellette lévő videóablakban Barbi ült keresztbe rakott lábbal egy ovális állótükör mellett, és két kézzel egy bögrét fogott, amiből lassan kortyolgatott, a telefontartóba helyezett készüléke kijelzőjét nézve. A videóhívás harmadik, Mirkó alatti ablakában Benedek látszódott, aki Barbihoz hasonlóan otthon volt, de a húga ledes gyertyáktól meleg fénnyel betöltött szobájától eltérően Benedek videóablaka sötét volt, csak a laptopján nézett film világította meg az arcát, ahogyan az ágyában feküdt, fejét a támlának támasztva, és a kapucnis pulcsijának két madzagját húzogatta jobbra-balra. A haja edzés után megmosott és kapkodva megszárított stílusban, kissé rendezetlenül állt, amit fél kézzel igazgatott a videóhívás közben. A mellette lévő, utolsó ablakban én voltam, az ágyamon törökülésben ülve, a kedvenc otthoni szürke, váll-leejtős pulcsimban, a TikTokon látott „messy bun” stílusban felkötött hajjal, kezemben egy celofánba fogott fahéjas kürtős kaláccsal, aminek már letekertem a felső rétegét, és éppen leharaptam belőle egy darabot. 

– Szóval – masszírozgatta Mirkó a halántékát. – A Joy-profil soha nem is volt egy kilencedikes lány, hanem végig Vince állt mögötte, aki így tervezte az X lebuktatását – foglalta össze.

– Igen – feleltem. – Bármennyire is... elképesztő, így történt. 

– Mi ez, valami gonosz eredettörténet? – meresztgette a szemét Mirkó. 

Benedek vidáman felvonta a szemöldökét egy „még az is lehet” stílusban. 

– De honnan szerzett tudomást az X-ről? – kérdezte Barbi. – Elszólta magát valaki, akinek segítettünk? 

– Csak nem... – grimaszolt Mirkó csalódottan. – Mindenki meg szokta ígérni, hogy nem mondja el.

– Azt én sem gondolnám, hogy közülük volt – ingattam a fejem. 

– Lehet, hogy csak belefutott az egyik felhívó matricánkba, és főszerkesztőként érdekelni kezdte a téma – gondolkodott Benedek.

– Igen – értettem egyet, és letekertem a kürtőskalácsról egy újabb csíkot. – Talán csak véletlenül bukkant rá, és jó anyagnak találta a januári számhoz – mondtam. – De igazából mindegy, mert a lényegen nem változtat. Vince tud az X-ről, és nem fogja ennyiben hagyni, hogy nem sikerült kiderítenie, hogy ki üzemelteti a profilt – jelentettem ki, aminek hallatán Benedek kelletlen egyetértéssel bólintott, és Mirkó és Barbi is némán ízlelgette az elhangzott tényt.

– És akkor ez mit jelent? Ennyi volt? Le kell lőnünk a profilt? – kérdezte Barbi, elsőként törve meg a csendet, mire Mirkó egy csalódott „ne már” grimasszal dőlt hátra, miközben én evés közben mozdulatlanná válva néztem a kijelzőmön Benedek videóablakára, akit szintén váratlanul ért a kérdés, úgyhogy egy nyugtalan fújtatással gondolta át a dolgot. 

– Nem feltétlenül – mondta ki végül, és a videóablakomra nézett, a tekintetével keresve az enyémet, mire jeleztem, hogy kezdje el, és majd megpróbálom követni a gondolatmenetét. – Van egy óriási előnyünk, amit ha kihasználunk, akkor folytatódhat az X – kezdte. 

– Hogy Vince nem tudja, hogy mi tudjuk – találtam ki azonnal, hogy Benedek mire akar kilyukadni, és elégedetten leharaptam egy darabot a kürtőskalács végéből. 

– Igen – helyeselt Benedek. – Pontosan. 

– Ööö. Helló – integetett Mirkó a videóablakában. – Gondolnátok egy kicsit azokra, akik kimaradtak az agyatok összekapcsolódásából, ezért még ott tartanak, hogy mindennek vége? – jelezte Mirkó a lemaradást.

– Persze, bocs – mondta Benedek. – Vince jelenleg ott tart, hogy akárki is van az X mögött, a levél elrejtésével elvégezte a Joy-profil kérését. Attól még, hogy nem sikerült lelepleznie, lezárt az ügy, a nevében nem írhat többet, mert nincs miért – vezette le, majd átvettem tőle a szót, és folytattam.

– Viszont, ha Vince továbbra is ki akarja deríteni, hogy ki van az X mögött, márpedig tudjuk, hogy ki akarja, akkor azt új profilról kell megtennie, egy új kitalált üggyel – mondtam.

– Amire nem tudja, hogy mi számítunk – tette hozzá Benedek. 

– És amit kellő óvatossággal és extra ellenőrzéssel simán kiszűrünk – bólogattam. 

– Ááá – értette meg Mirkó. – Szóval a Joy-profillal ellentétben most rögtön tudni fogjuk, hogy Vince az. 

– Igen – feleltük Benedekkel egyszerre. 

– Sőt. Számítani is fogunk rá – helyeselt Barbi is. 

– Ahaaa – reagálta végül Mirkó, amikor megértette. – De várjatok – rázta meg a fejét. – Mit csinálunk, ha tudjuk, hogy ő az? Akkor mit teszünk? Egyszerűen nem válaszolunk? 

– Az is egy megoldás – gondolta át Barbi. 

– De az nem feltűnő? Tudja, hogy másnak segítettünk – emlékeztettem, hogy Vince a Joy-profil miatt már volt kapcsolatban az X-szel.

– Igaz – tűnődött el. – De gondolhatja azt, hogy megszűnt a profil. Kapóra jön a téli szünet és az újév. Egyszerű. Valaki, aki csinálta, ráunt, és már nem csinálja többé – vonta meg a vállát Barbi. – Ez a Deák, itt a többségnek a kapcsolata sem éli túl a szüneteket.

– Ebben is van valami – gondoltam át. – Maximum Vince nem nyugszik bele, és majd egy másikkal is megpróbálja. 

– Gondolod? – kérdezte Mirkó.

–  Hát, nem annyira ismerem Vincét, de amit láttam belőle a büntetések alatt, az alapján nem egy feladós típus. Azt sem vette annyira jó néven, hogy a Joy-profil azelőtt elrejtette a levelet, hogy ő felért volna a mosdóba. Pedig ez még csak nem is az igazság, hanem az, amit elhitettünk vele – meséltem.

– Tényleg, mi volt, amikor visszament a büntetésre? – kérdezte Barbi. 

– Bejött a terembe, egy szót sem szólt, csak leült az asztalához és a két könyökére támaszkodva nézett maga előtt a padon valamit egész idő alatt. Amikor végeztem, és odamentem, hogy beírja a jelenlétem, becsúsztatta az egyik füzet alá, hogy ne lássam, de a kilógó lapszélből felismertem, hogy a Joy-nak írt levél az. Végig azt bámulta. Úgyhogy nem valószínű, hogy ebbe így beletörődne. 

– Rád nem gyanakodott tovább? – kérdezte Benedek.

– Nem, nem úgy tűnt – gondoltam át. – Pont ugyanolyan volt velem, mint a korábbi büntetéseim alatt. Szóval nem vettünk könnyes búcsút egymástól, amikor végeztem – utaltam arra, hogy Vincével nem kedveltük meg egymást különösebben az elmúlt hetekben, amire Benedek megértőn elnevette magát, és a többiek is egyetértettek. – A lényeg, hogy a történteket, vagyis az ő tudomása szerinti történteket nem fogja elfogadni, és biztos, hogy számíthatunk a közeljövőben újabb próbálkozására. Szerencsénk, hogy tudjuk, és fel tudunk rá készülni, úgyhogy mostantól minden X ügynél sokkal, de sokkal óvatosabban kell eljárnunk, és száz százalékig biztosnak kell lennünk nemcsak abban, hogy nem Vince a segítségkérő, hanem abban is, hogy nincs is köze hozzá.

– Na igen, ez lesz a legnehezebb része – ismerte el Benedek. – De ezt csak így lehet.

– Basszus – fújta ki hangosan a levegőt Barbi, amikor végiggondolta, hogy ez mivel jár. 

– Vagyis akkor mostantól minden új ügynél az lesz az első, hogy kizárjuk Vincét? – kérdezte Mirkó. 

– Igen – feleltük. 

– Uhh. Jó, még az a szerencse, hogy már két diákkörös is van köztünk, úgyhogy az ellenőrzés is hatékonyabban megy majd – utalt arra Mirkó, hogy frissen megválasztott DDK-tagként már én is hozzáférek majd a Deák tanulói adatbázisához. – Üdv a Wayne Enterprisesnél, Roni. 

– Ez megint batmenes dolog? – kérdeztem Benedeket.

– Mirkónál minden batmenes dolog – válaszolta egyszerűen. 

– Igen? Ha nem csal az emlékezetem, a képregényrajongásom pár órával ezelőtt pont kapóra jött, amikor el kellett terelnem Vince figyelmét a lépcsőn lefelé – köhintette Mirkó nagyképűen.

– Amire azért volt szükség, mert a hátizsákodban volt a telefon? – töprengett Barbi az állát ütögetve a mutatóujjával, amire Benedek és én is vidáman figyeltük, ahogy Mirkó elhúzza a száját.

– Ja igen, ez az apróság kiment a fejemből – ismerte be, amire mind felnevettünk. 

– Komolyan, Miri, a hátizsákodban? Ki tartja ott a telefonját? – kérdezte Barbi szájtátva.

– Akit soha nem hív senki? – kérdezett vissza. 

– És ha anyukádék keresnek? – érdeklődtem. 

– Á, ők nem hívnak. Ha tudni akarják, hol vagyok, azt teszik, amit minden valamirevaló szülő. Figyelnek a lokátoron – közölte egyértelműen, amin hangosan felnevettünk. 

– Azért mostantól tartsd csak a zsebedben a telefonod – tanácsolta neki Barbi.

– Megtanultam a leckét – adta meg magát Mirkó, és szemléltetésképpen még a kezét is feltette, aztán összehúzta a szemöldökét. – Na jó, és ha már itt tartunk, mégis meddig nem beszélünk arról, ami Barbival fogadott minket a folyosón? Hm? Roni, Benedek? – meredt ránk felváltva a videóablakokban, mire Barbi mosolyogva beleivott a keze között fogott bögrébe, és kíváncsian pislogott felénk. Benedek, aki éppen a hajába túrt, megakadt a mozdulatban, és úgy nézett Mirkóra, miközben én éppen a kürtőskalácsomról téptem le egy nagyobb darabot, ami hullámosan himbálózott előttem. Mirkó megjegyzésére összepréselt ajkakkal rejtettem el a vigyoromat, és a lehető legkomolyabban néztem rá.   

– Csak... – vontam meg a vállam. – Megállítottam Benedeket, mielőtt a 108-asba ért volna – meséltem. 

Benedek egy „tényleg így történt” helyesléssel igazolta a történetemet, mire Mirkó összehúzta a szemöldökét.

– Hát, ha csak így lehetett, akkor még jó, hogy nem én értem oda előbb – közölte, amire Barbi visszaköpte a forró csokiját, én elnevettem magam, Benedek pedig egyetértőn felemelte a hüvelykujját, így jelezve, hogy ennek ő is örül. – Viccen kívül, profin megoldottátok, hogy ne legyetek gyanúsak – ismerte el Mirkó, komolyra fordítva a szót. 

– Vincének legalábbis – tette hozzá Barbi a bögréjéből felnézve. 

– Hogy érted? – kérdezte Mirkó, akinek viszont nem volt fogalma róla. 

– Ismered a Deákot. Mindig van miről beszélni. Főleg, ha az a folyosó közepén történik, az egy csók, és sokan látják – mondta egyszerűen. 

– Híre ment? – kérdezte Mirkó, miközben én Benedek reakciójára voltam kíváncsi, de félrehajolt valamiért, így nem látszódott az ablakában.

– Hogy híre ment-e? – kérdezett vissza Barbi Mirkótól. – Konkrétan felrobbant a telefonom a következő fél órában, annyian kérdeztek Roniról és a bátyámról. 

– Igen? – lepődött meg Mirkó. – Hol?

– Üzenetben. Csoportban. Mindenhol... – meresztgette a szemét Barbi. 

– Ja, szóval akkor ez egy ilyen hír a Deákban? – értelmezte Mirkó.

– Ez most A HÍR a Deákban – pontosított Barbi, és kíváncsian nézett rám. – Roni? Nálad mi a helyzet? – érdeklődött kissé aggódón.

Benedek, akinek ekkor csak a jobb karja látszódott a videóablakában, most visszahajolt, és egy dobozos üdítőt a szájához emelve beleivott, úgy figyelte a beszélgetést.

– Ó, nálam ott eldőlt minden, hogy még a büntetésre sem értem vissza, már a padtársam rám írt ezzel kapcsolatban – fújtattam úgy, mint aki ezzel mindent elmondott.

– Niki? – kérdezte Barbi.

– Aha. 

– Akkor a híroldalak is átvették már – jegyezte meg, amire kínosan felnevettem. 

– Valahogy úgy – erősítettem meg.

– Mit válaszoltál neki? – kérdezte, mire Benedek is felém pillantott, én pedig tanácstalanul megvontam a vállam. 

– Hát, mivel nem volt idő rá, hogy megbeszéljük, legalább annyira, hogy ugyanaz legyen a sztori, csak annyit írtam, hogy majd elmesélem.

– Ez jó – értett egyet Barbi.

– Te mit válaszoltál? – kérdeztem vissza.

– Hogy a bátyám magánéletével kapcsolatban kérdezzék a bátyámat – mondta egyszerűen, amire elmosolyodtam, és átnéztem Benedek ablakára.

– Te reagáltál valamit? – érdeklődtem. 

– Nem – felelte. – Nem nyitottam meg semmilyen üzenetet, amíg nem beszéltem veled erről – mondta, amire köszönetteljesen elmosolyodtam.

– Nálam ilyen probléma nem merült fel, mert erről senki nem kérdezett, viszont a tiltott „Boldog karácsonyt kíván a DDK!” rollerezős kiabálásomnak lett egy kis visszhangja, ami miatt most én vagyok az ügyeletes „mekkora őrült!” tag a Diákkörben, átvéve a helyet a 10C-sek DDK-sától, aki eddig azzal tartotta a címet, hogy százötven Kinder Joy cserefigurája van az egyik kollekcióból. Badass társaság vagyunk, mi? – bólogatott maga elé nézve Mirkó, majd látva az értetlen arckifejezésünket, hozzátette: – Vagy ez most nem tartozott ide – ismerte el. 

– Oké, majd szólj, ha beszéljünk róla – mondtam Benedeknek. – Mármint, ha egyeztessünk – javítottam ki magam. 

– Rajtad áll. Ha szeretnéd, akkor most is jó – ajánlotta fel. – Gondolom, beszélnél a barátnőiddel, de addig nehéz lenne, amíg erre nem tudsz mit mondani. 

– Igen, köszi, az jó lenne – ismertem el, és hálásan néztem Benedekre, amiért ezt figyelembe vette, mivel Bogitól és a két Kirától olyan negyven olvasatlan szalagértesítésem volt. Konkrétan az egész telefonom kijelzője velük volt tele, és folyamatosan csak érkeztek az újak.  

– Jó, mi Mirkóval amúgy is elköszönnénk, mert mindkettőnknek dolga van – jelezte Barbi, hogy ennél a pontnál kiszállna a hívásból, hogy tudjunk kettesben beszélni. A megjegyzésére kedvesen pillantottam felé, miközben Mirkó, aki nem kapcsolt, elcsodálkozva nézett maga elé. 

– Nem tudom, mire gondolsz, Barbi, nekem akkor volt utoljára péntek délután programom, amikor a nagyanyámmal elmentem talpbetétet csináltatni. És még csak nem is neki – mondta széttárt karral, mire Barbi visszatartott nevetéssel ingatta a fejét, és sokkal szájbarágósabban kezdett neki.

– Tudod, Miri, te és én most nem érünk rá, mert dolgunk van – meresztgette a szemét. 

– De micsoda? – kérdezte Mirkó tovább értetlenkedve, amire Barbi egy „ezt nem hiszem el” mozdulattal tette le a kezét a combjára.

– Miri, szállj ki légyszi a hívásból, hogy tudjak beszélni Ronival – egyszerűsítette le Benedek, amire elfojtott mosollyal néztem a videóablakban Mirkóra, aki egy „jaaaa!” felkiáltással reagált, aztán a fejét rázva nézett Barbira. 

– Miért nem ezt mondod?

– Hidd el, próbáltam – közölte Barbi nevetve, aztán azzal, hogy később majd írjak, elköszönt tőlem is, és kilépett a videóhívásból. 

A következő pillanatban Mirkó ablaka is elfeketedett, és ott maradtunk Benedekkel ketten. 

– Pillanat, lehalkítom kicsit – nyúltam oda az ágyamon heverő laptopomhoz, és lejjebb vettem a hangerőt a Twenty One Pilots egyvelegről. – Oké – ültem vissza a helyemre, és Benedekre néztem a videón keresztül. – Szóval – köhintettem egyet. – Valamit ki kéne találni arra, hogy mivel magyarázzuk a folyosón történteket – kezdtem a lehető legtárgyilagosabban. 

– Találjunk – mondta komolyan, de a szája sarkában ott bujkált egy rejtett mosolyféle.

– Jó – helyeseltem, még időben palástolva az arcomra kiülni készülő válaszreakciót, és erőltetve a komolyságot, a megoldásra koncentrálva folytattam. – Valami egyszerű, nem túlmagyarázósra gondoltam, mint amilyen a hét perc mennyország volt. Ami után senkinek nincs több kérdése, mert egyértelmű – gondolkodtam hangosan. 

– Aha – reagálta Benedek a szavaimat követve. – Gondolsz valamire?

– Nem, hacsak nincs egy „nyolc perc téli szünet” játék is – szóltam tanácstalanul, amire Benedek, aki éppen a szájához emelte a kezében fogott üdítősdobozt, ivás közben elnevette magát.

– A Deákban még az sem elképzelhetetlen – felelte, miután ismét lerakta maga mellé a dobozt. 

– Mondjuk, ez igaz – értettem egyet vidáman. 

– Szóval valami játékot vagy fogadást kell kitalálni – nézett rám.

– Igen, talán az ilyesmi igényli a legkevesebb magyarázatot – vontam meg a vállam kissé tanácstalanul. – Azzal a múltkor sem volt gond – tettem hozzá. – És az még Vince szempontjából sem fura, ha a fülébe jut, mert simán hihető, hogy fogadásból vagy játékból mentem utánad. Így, hogy eltereltük magunkról a gyanút, szerintem neki teljesen mindegy, hogy mi van velünk és mit miért csinálunk, ő már másfelé koncentrál.

– Igen, valószínű – értett egyet. – Oké, akkor találjunk ki valamit, amivel kimagyarázzuk.

– Rendben – mosolyodtam el, és mindketten csendben kezdtünk azon gondolkodni, hogy ezúttal milyen játékra fogjuk a folyosón látott csókunkat, vagy inkább csóksorozatunkat, amikor hirtelen eszembe jutott valami, és a számat elhúzva megcsóváltam a fejem.

– Várj, nem jó – jelentettem ki határozottan, amire Benedek kíváncsian felvonta a szemöldökét. – A barátnőim az osztályból... Bogi és a két Kira. Ők úgy tudják, hogy van egy srác a karácsonyi workshopon, akivel alakul valami – emlékeztettem Benedeket, hogy korábban azért, hogy ki tudjam védeni, hogy a többiek randit szervezzenek nekem, azt füllentettem, hogy jár egy fiú anyu karácsonyi workshopjára, akivel alakul köztünk valami. 

– Ja, tényleg – ugrott be Benedeknek is, aki nem csak tudott róla, de még alakította is ezt a kitalált személyt egy telefonhívással, amikor szorult a hurok a nyakam körül.

– Na, őt teljesen elfejtettem – jegyeztem meg kelletlenül. – Valószínűleg azért, mert nem létezik – tettem hozzá, amire Benedek halkan elnevette magát, én pedig fújtatva megráztam a fejem. – Így jár, akinek a kis hazugsághógolyója akkorára duzzad, hogy végül maga alá temeti és átgurul rajta – fintorogtam, és a lehető leglelkesebben csaptam össze a tenyerem. – Szóval... Újratervezés.

– Találjunk ki mást? – kérdezte fürkészőn.

– Igen, mert ez így problémás. Mármint... – akadtam meg, és fejben levezetve a dolgot, grimaszolva megráztam a fejem. – Mert ha mi tisztában is vagyunk azzal, hogy nem igaz, hárman akkor is úgy tudják, hogy van egy srác, akit így viszont a folyosós dolog miatt megcsaltam – vezettem le. – És tudom, hogy hülyeség, mert az egész csak füllentés, de én ezt még a kitalált barátommal sem teszem meg, és azt sem akarom, hogy bárki azt gondolja rólam, hogy ilyen vagyok – mondtam egyszerűen.

– És szerinted ez hülyeség? – nézett rám Benedek egy elképedt nevetéssel. 

– Hát, mert tudod, nem is igaz – magyaráztam.

– Tudom – helyeselt. – De hidd el, Roni, hogy ez még így is minden, csak nem hülyeség. A kitalált barátod szerencsésebb, mint sok létező személy – jegyezte meg őszintén, miközben az üdítőjébe kortyolt. A szavait hallva megkönnyebbültem, pontosan tudva, hogy mit jelent valaki olyantól kapni ezt, akit csaltak már meg. – Jó, szóval... – váltott témát Benedek, amire segítségképpen rögtön rákapcsolódtam.

– Így csak annyi a dolgunk, hogy keressünk valami olyan magyarázatot, ami belefér abba, hogy nekem, ha kitaláltan is, de van a workshopos fiúval a kapcsolatom, és közben nem gáz a folyosós dolog veled – szóltam, majd a kimondott szavaim után kínosan néztem a videóablakon keresztül Benedekre, tanácstalanul kattogva azon, hogy ennek az egyenletnek mi a megoldása, majd a fejemet rázva elnevettem magam. – Oké, ilyen nyilván nem létezik – állapítottam meg grimaszolva.

– Kivéve – szólt Benedek, és az üdítősdobozát lazán megmozgatva ellenőrizte, hogy mennyi van még benne, majd miután belekortyolt, megvonta a vállát –, ha azt mondod, hogy én vagyok – ajánlotta fel.

Reflexből válaszra nyitottam a számat, de közben eljutott az agyamig, amit Benedek mondott, ami miatt kissé megilletődve néztem rá, és zavartan összehúztam a szemöldököm. 

– Mármint... – kezdtem, de ismét tartottam egy másodperc hatásszünetet. – Mondjam azt, hogy te vagy a workshopos srác, akiről Bogiék azt hiszik, hogy randizgatok? – kérdeztem vissza újra, hogy jól értem-e. 

– Aha. Nyugodtan – válaszolta lazán, amitől megkönnyebbültem, tudva, hogy ezzel Benedek nemcsak egyszerűen megoldást javasolt, hanem a becsületemet is megmenti, mert így a barátaim előtt nem égek le és járatom le magam azzal, hogy miközben elméletileg szinte járok valakivel, addig valaki mással csókolózom a folyosón. Mert így a két személy ugyanaz.

– Nem tudom elmondani, hogy ez mekkora segítség, és mit jelent nekem – tettem a szívemre a kezem. – Így akkor nem hiszik rólam, hogy olyan vagyok, amilyen egyébként nem – grimaszoltam. 

– Biztos, hogy azt nem hagynám – mondta megnyugtatón, amire önkéntelenül is elmosolyodtam. 

– Köszönöm – néztem rá a videóablakon keresztül. – És neked ez tényleg nem gond? – kérdeztem kissé félve. 

– Mármint? 

– Ha azt hazudom, hogy te vagy a fiú a workshopról?

– Hazudod? – kérdezett vissza értetlenül, mire összehúztam a szemöldököm, és végigfutottam az emlékeimen, aminek hatására halkan elnevettem magam.

– Te voltál ott velem a workshopokon, te hívtál, amikor azt hitték, hogy vele beszélek – soroltam fel helyeslőn. – Tényleg lehettél te – vigyorodtam el. – Te jó ég, mondhatom az igazat? Azt hogy kell? Már elfelejtettem – tettettem meglepetést. Benedek felnevetett, amiből kihallatszott, hogy pontosan tudja, miről beszélek. Az X tagjaként valamennyien küzdünk azzal, hogy a titkos társaságunkat és a ránk bízott titkokat csak úgy tudjuk megvédeni, ha időnként kicsit vetítünk, kicsit mellébeszélünk, vagy kicsit füllentünk. Vagy ezt a hármat felváltva. Éppen ezért lelkesedtem annyira Benedek ötletéért, hogy ebben az esetben mondhatok igazat is. Vagy legalábbis a korábbi hazugságomhoz képest igazabbat. – Mármint úgy értem, hogy az igazat, hogy tudod. Csak a személyedet illetően, hogy tényleg te voltál ott velem. A többi, hogy ezek randik voltak, és hogy mennyire alakul, az nyilván továbbra is hazugság marad – tettem hozzá gyorsan. 

– Nyilván, persze – helyeselt ő is egyértelműen, de a szája sarkában mintha valami mosolyféle bujkált volna.

– Oké – mondtam, és eltűnődve még egyszer végiggondoltam a dolgot, amiben nem találtam buktatót, tényleg tökéletes és egyszerű magyarázat volt mindenre. Már ami az elmúlt időszakot illeti. A továbbiakra viszont rendesen kihatással volt, úgyhogy grimaszolva megráztam a fejem, és kérdőn néztem Benedekre. – De megvan, ugye, hogyha ezt mondjuk, és a barátnőim úgy fogják tudni, hogy a folyosós dolgunknak most volt előzménye, akkor ők ezt komolyabbnak fogják gondolni. Mármint a kapcsolatunkat. És ha ennek híre megy, akkor valószínűleg mások is – utaltam óvatosan arra, hogy várhatóan mit hisznek majd rólunk, mert amíg a folyosón elcsattant csókunkat ismét ki tudtuk volna védeni valami kitalált indokkal, addig egy hetekig húzódó előzménnyel már egyértelműen többnek sejtetjük a dolgot, mint egy egyszerűen letudható „megint csak egy játék volt” magyarázattal.

– Igen, tudom – reagálta lazán, miközben a számváltás következtében felcsendült a laptopomból a Tear In My Heart, ami az előtte lévő lassabb dal miatt hangosabbnak hatott, így egy pillanatra elterelte a figyelmem. – De nekem ezzel semmi bajom – tette hozzá Benedek egyszerűen, mire kissé megemeltem a szemöldököm, és akaratlanul is összepréseltem az ajkaimat, hogy elrejtsem az őszinte reakcióm, ami egy ösztönös vigyor lett volna. Aztán megköszörültem a torkom, és a lehető legtermészetesebben hozzátettem: – Nekem sincs. 

Benedek egy látszólag semleges egyetértéssel reagált, de a szeme elárulta, hogy neki is nehezére esik közömbösnek maradni.

– Oké – mondta. 

– Rendben – feleltem én is. – Akkor egyikünknek sincs gondja azzal, hogy azt hiszik majd rólunk, hogy... – foglaltam össze, aztán megakadtam, és kissé tanácstalanul néztem a kijelzőmre.

– Mit mondjunk? – kérdezte Benedek érdeklődve.  

– Jó kérdés, nem tudom. Valami olyan kéne, amivel könnyű lerázni a kérdezősködőket, és ami után leszállnak a témáról – gondolkodtam hangosan. – Mint ahogy az eredeti workshopos sztorinál letudtam annyival, hogy alakul valami – vontam meg a vállam, majd Benedekre néztem, aki erre egy apró vállvonással reagált, mintha meg is lenne a megoldás. – Mondjuk ezt? Kettőnkre? Hogy alakul? – kérdeztem elfojtott vigyorral. 

– Nekem jó – szólt, majd kíváncsian nézett vissza rám. 

– Nekem is – feleltem, és egy másodpercig összenéztünk, majd elkaptam róla a tekintetem, mert időközben anyu berontott a szobámba. 

– Roni, most raktak fel öt új részt!!! Ötöt! – kiabálta diadalittasan, még mindig a kilincsen kapaszkodva, amit lenyomva szinte berepült az ajtómon. 

– Jövök mindjárt – szóltam kínos szemmeresztgetéssel fordulva felé, aminek láttán anyu összehúzta a szemöldökét, aztán a tekintetét a kezemben tartott telefonra emelte, amiben meglátta a videóhívásban lévő Benedeket, és a szája elé kapta a kezét. – Ó, jaj, ne haragudjatok, már itt sem vagyok – jött rá, hogy félbeszakította a beszélgetésünket. Benedek a telefonomból jó sorozatnézést kívánt, anyu pedig odalépve az ágyamhoz behajolt mellém a képbe, és szólt Benedeknek, hogy nagyon kedves és köszöni szépen, aztán kifelé menet visszafordult, és azt tátogta, hogy IMÁDOM EZT A FIÚT.

A reakciójára csak sietősen intettem egyet, majd a nevetésemet elnyelve szóltam anyunak, hogy pár pillanat, és jövök. Megvártam, hogy teljesen becsukódjon az ajtóm, és visszanéztem Benedekre. 

– Bocsi – szabadkoztam. 

– Semmi gond. Menj csak nyugodtan – emelte fel a karját, majd megpihentette a fején, miközben fürkészőn nézett.

– Oké – köszörültem meg a torkom. – Akkor megbeszéltünk mindent? – kérdeztem.

– Szerintem meg – mondta. – De ha lemaradt valami, akkor majd folytatjuk.

– Persze, úgyis beszélünk – legyintettem. 

– Beszélünk, alakulunk... – sorolta tettetett komolysággal, mire visszatartva a nevetésem bólogatva helyeseltem.

– Abszolút – reagáltam a tekintetét állva, és még akkor is végig sikerült komolynak maradnunk, amikor elköszöntünk egymástól, de amikor Benedek nyúlt, hogy kinyomja a hívást, láttam, hogy a megszakítás pillanatában már nem bírja, és elneveti magát. Abban a másodpercben, ahogy elsötétült a kijelzőm, fülig érő mosollyal dőltem el az ágyamon, majd a laptopomhoz nyúltam, ahol egy mozdulattal rányomtam a hangerő növelésére, és maximumra tettem a Tear In My Heart végét. 

A téli szünet részben a legjobbkor, részben pedig a legrosszabbkor jött. A legjobbkor nyilván azért, mert az enyhén szólva izgalmasra sikeredett utolsó deákos nap után az X profilt is pihentethettük egy időre, tekintettel arra, hogy senki nem volt az épületben, aki rábukkanhatott volna a matricánkra, így nem is számítottunk új üzenetre, még Vincétől sem. Más szempontból viszont rémes volt az időzítés, mert a Benedekkel történt beszélgetés után ők Barbival és a szüleikkel másnap elutaztak, amit bár tudtam előre, mert beszéltünk róla, valahogy mégis rosszabbul érintett, mint amennyire gondoltam volna. Sokáig azonban nem agonizálhattam ennek a jelentésén, mert a telefonom még mindig majd szétrobbant az értesítésektől, úgyhogy végül válaszoltam Boginak és a két Kirának, akikkel délután találkoztam is, és akiknek a kérdésükre bevallottam, hogy azért láthattak többen csókolózni Somfalvi Benedekkel a Deákban, mert igazából egy ideje van köztünk valami, és ő volt a workshopos fiú is. A telt házas Starbucksban, ahol éppen ültünk, a külföldi turisták azt gondolhatták, hogy valami igazán nagy dolog történt az alapján, ahogy Bogi és a két Kira reagáltak a vallomásomra, és a sikoltozó, tapsoló lányok láttán páran azt hitték, hogy valami nagy pillanatnak lehetnek szemtanúi. De igazából csak négy lány voltunk, akik a karácsonyi italukat kortyolgatva faggatták az egyiküket a fiúügyéről.  

– Azért nem mondtam, mert nem tudtam, hogy van-e mit elmondanom – ingattam a fejem védekezőn, jelezve, hogy ez még nagyon képlékeny és kezdetleges. 

– Na jó, oké, de Somfalvi Benedek??? A SOMFALVI BENEDEK? – meredtek rám szájtátva, és újra dobogni kezdtek a lábukkal, miközben egymásra vigyorogva ujjongtak megállás nélkül. Nem hibáztattam őket, amiért így fogadták a hírt, mert Benedek tényleg a Deák egyik leg-legfiújának számít, és akkor még csak a külsőségekről beszélünk. Pedig hát, ha valamivel még lehet fokozni azt, ahogyan Benedek kinéz, az az, ha megismeri az ember a személyiségét. Miközben a Starbucksban záporoztak felém Bogiék kérdései, hátradőlve figyeltem, ahogy Kira elveszi a poharamat, és felírja rá a Benedek nevet, amit aztán szívecskékkel rajzolt körbe, majd visszatette elém.

A többiekre nézve csak megvontam a vállam, és kiélvezve, hogy hosszú idő óta valamiben nem kell hazudnom nekik, így szóltam.

– Tényleg ennyi. Úgy néz ki, hogy alakul valami – válaszoltam szűkszavúan, majd felemeltem a kidekorált poharamat, és beleittam, mialatt Bogiék egymást lökdösve visítoztak a hallottakon.

– A hét perc mennyországnál kezdődött? – kérdezgették a halloweenbulira utalva, ami után elhíresült, hogy mi voltunk Benedekkel az egyik páros, akik játszottak.

– Mondhatjuk – feleltem sejtelmesen. 

– Úúú – néztek össze. – És akkor igazából Somfalvi Benedekkel randiztál, amikor karácsonyi vásárra meg moziba mentél? – faggattak.

Kortyoltam egy újabbat a papírpoharamból, és színt vallottam.

– Együtt voltunk ezeken a helyeken – fogalmaztam óvatosabban, szándékosan kihagyva a randizás részt, mert az nem volt igaz. A többi stimmelt. Bogiéknak a korrigált válaszom látszólag fel sem tűnt, mert éppen összevigyorogtak, majd tovább kérdezgettek. 

– Ugye tőle kaptad a kendőt? – kérdezte Kira, kitalálva, hogy nem csak úgy magától volt az ablakban a folyosón.

– Igen – nyúltam a nyakamba kötött darabhoz, és a csomóját középre igazítottam. 

– Vóóó – néztek össze elismerőn.

– Az ikertestvérét már ismered? Barbit? – faggatózott tovább Kira. 

– Tényleg, ő mekkora girl boss – mondta Bogi bólogatva. 

– Ki, ki? – kapkodta a fejét a hosszú í-s Kíra. 

– Tudod, aki mindig olyan brutál jó outfitet visel, egyszínű felső, kockás szoknya, csizma... – kezdte bemutatni Bogi Barbit, de mint a Deákban nagyjából mindenkinek, Kírának is elég volt ennyi ahhoz, hogy rögtön tudja, kiről van szó.

– Jaj, ő hatalmas vibe – bólogatott felém fordulva. – Tényleg, őt ismered? – kérdezte ő is.

– Ööö. Futólag – ködösítettem, mert azáltal, hogy Benedeket és engem összekapcsoltak, egyértelművé vált, hogy Barbi sem lehet idegen számomra, így kissé szokatlan módon valamennyire fel lehetett vállalnom, hogy Barbival is ismerjük egymást. Nyilván az igazságot nem mondhattam el, hogy tulajdonképpen együtt vagyunk benne egy titkos deákos segítőcsapatban, ahol azóta barátnőkké is váltunk, úgyhogy jobb híján maradtam annál a verziónál, hogy valamennyire ismerem Barbit amiatt, hogy a bátyjával alakul köztünk valami. Ironikus, hogy ezt a beszélgetést pont Barbinak meséltem el rögtön azután, hogy hazaértem a Bogiékkal való találkozásból. 

– Igazából, amitől tartottam, azzal a részével nem is foglalkoztak, egyáltalán nem érdekelte őket, hogy korábban eltitkoltam előlük valamit. Sokkal nagyobb volt a vallomásom hírértéke számukra, mint az, hogy eddig máshogy tudták – magyaráztam Barbinak, aki egy ágyon heverő nyitott bőröndből pakolt ki éppen a családi utazásukon, ahová szemmel láthatóan nem sokkal korábban érkeztek meg. 

– Azt mondjuk, nem csodálom. Szóval akkor ez már éles, hivatalosan is mindenki tudni fog róla, hogy alakulóban van köztetek Benedekkel valami – foglalta össze.

– Mindenki úgy fogja tudni – javítottam ki.

– Miért, mit mondtam? – kérdezett vissza, felém nézve a pakolásból.

– Hogy mindenki tudni fogja.

– Ja persze, persze – legyintett, amire csak elrejtettem a vigyorom, miközben egy vidám pillantással nézett felém, és újabb két darabot emelt ki a bőröndjéből.

– Ú, az nagyon jól néz ki! – szóltam, mire megállt a mozdulatban, és mindkét kezét felemelte, mintha csak azt kérdezné, melyikre gondolok. – A bal – pontosítottam. 

Barbi a másikat visszadobta a bőröndbe, és közelebb hozta a kamerához, hogy megmutassa. 

– Ez? – hajtogatta ki a harang ujjú, V-nyakkivágású vékony pulóvert. 

– Aha! Baromi jó – dicsértem meg. 

– Köszi! – lelkesedett. – Igazából szilveszterre vettem, de gondoltam, elhozom magammal az utazásra is, mert túl jól néz ki ahhoz, hogy várjak még azzal, hogy felvegyem – magyarázta. 

– Teljesen jogos – értettem egyet.

– Ugye? – fordította maga felé boldog mosollyal.   

– Abszolút – helyeseltem vidáman. – De jó neked, hogy már tudod – mondtam, majd a kíváncsi arckifejezése láttán hozzátettem: – A szilveszteri ruhád. Én még csak most fogom megrendelni – magyaráztam. – Vagyis majd azután, hogy eldöntöttem a kosárba rakott tételekből, hogy melyik legyen a nyertes.

– Haha – mosolygott, átérezve a dolgot. – Nem tudsz választani? – kérdezte kedvesen.

– Nem – dünnyögtem a fejemet fogva. – Normál esetben nem érdekelne ennyire, hogy mi van rajtam szilveszterkor, csak most... – haraptam el a mondat végét, és Barbi sokat sejtető pillantására megráztam a fejem. – Most gondoltam, megadom a módját, ha már egyszer szilveszteri buli – fejeztem be.

– Persze, érthető – bólogatott a lehető legmeggyőzőbben. – Megtiszteled a 12H-st, aki tartja – erősítette meg, egy pillanatig sem titkolva, hogy tudja, hogy melyik buliról beszélek, mert Benedek nyilvánvalóan elmondta neki, hogy ott fogunk a szünet alatt először találkozni, miután a felét ők töltik utazással, a másik felét pedig én apunál.

– Pontosan – feleltem. – Annyira fontos a 12H-s, hogy veszek miatta egy új felsőt. Bár azt sem tudom, ki az – tettem hozzá. 

Barbival egyszerre nevettük el magunkat, aztán a sóhajtásomra óvatosan megrázta a fejét.

– Mennyi tétel van a kosaradban?

– Tizennégy felső.

– Mennyi? – kérdezte meglepetten.

– Tizennégy. És fogalmam sincs, melyik legyen.

– Na jó, muti – dobta vissza a kezében fogott ruhát a bőröndjére, majd kikapta az állványból a telefonját, és leült vele az ágyra.

– Biztos? – kérdeztem, mert éppen mást csinált. 

– Roni, két dolgot tudnod kell rólam – mondta megnyugtatón. – Az egyik, hogy a barátaim az elsők – kezdte, amire köszönetteljesen néztem rá. – A másik, hogy nincs olyan, ami jobban érdekel a ruháknál – folytatta. – És most ez a kettő találkozik – lelkesedett, amire felnevettem, és átküldtem neki a bevásárlókosaramban lévő felsők linkjeit.

– Ahaaa – futotta át nagy szakértelemmel az arcán. – Értem a koncepciót – jegyezte meg helyeslőn.

– Igen, valami olyat keresek, ami önazonos, de azért... 

– Eldobja tőle valaki az agyát, ha meglát benne – fejezte be helyettem. 

– Igen, kábé – ismertem el vigyorogva.

– Oké – folytatta a küldött ruhák átböngészését rutinosan kapkodva a tekintetét a megnyitott darabok között, aztán rekordgyorsasággal nézett vissza rám. – Küldöm a három, szerintem döntős darabot.

– Ohh – lepődtem meg. – Gyors vagy. 

– Mondanám, hogy először csinálom, de még a héten sem – vallotta be, én pedig nevetve megnéztem az üzenetben érkezett három linket. – Sorrendben van, tetszés szerint – tette hozzá.

– Profi vagy – ismertem el, majd megnyitottam az oldalak közül az elsőt. Barbi az első helyre azt a vékony vállpántos, fekete csipkés topot tette, ami nekem is az egyik legjobban tetsző darab volt. – Ahaaa, ez nálam is a nyertesek között volt, csak aztán nem tudom, a többi is jónak tűnt. 

– Igen, de nem ennyire. Ez teljesen a te stílusod, viszont a csipkerésze miatt igazán mutatós, úgyhogy én a helyedben egy baggy farmerrel, nyaklánccal és dzsekivel venném fel, amit úgyis leveszel érkezés után, és akkor ott van az agyeldobós pillanat ebben a felsőben – vezette le. – Mármint a 12H-s-nak... Amiért ennyire adsz a bulijára – szögezte le gyorsan, amire elfojtott vigyorral reagáltam. 

– Meggyőztél. Köszi a segítséget. 

– Ne viccelj, bármikor – közölte, és látszott rajta, hogy nemcsak úgy mondja, hanem nagyon élvezi is, tekintettel arra, hogy még mindig a küldött ruhák között kattintgatott. – Most még azt nézem... – húzta össze a szemöldökét.

– Igen?

– Csak egy felsőt akartál venni?  

– Az volt a terv. Miért?

– Mert amit másodiknak küldtem.

– Igen? – kattintottam oda én is, hogy megnézzem, mi volt az. – Ja, látom, ez marha jó pulcsi – értettem egyet.

– És jó áron van – tette hozzá Barbi.

– Igen – bólogattam. – De nem szilveszterre.

– Nem – értett egyet, még mindig összehúzott szemmel nézve a darabot.

– De szerinted meg kéne vennem – találtam ki a gondolatait.

– Hát – tűnődött el. – Ez ilyen tipikus nyertes darab például randira, ha készülnél ilyesm...

– Már a kasszánál vagyok mindkettővel – szakítottam félbe, meg sem várva, hogy befejezze. Meggyőzött annyival, ameddig engedtem elmondani, amire Barbi felnevetett. – Te kérsz valamit? – érdeklődtem. – Hozzárendelem, ha gondolod, úgy látom, most ingyenes a szállítás – néztem meg.

